Document ID: 32004D0747

KOMMISSIONENS BESLUTNING
af 26. oktober 2004
om gennemførelsesbestemmelser til Rådets direktiv 93/25/EØF for så vidt angår de statistiske undersøgelser af fåre- og gedebestanden og fåre- og gedeproduktionen
(meddelt under nummer K(2004) 4092)
(EØS-relevant tekst)
(2004/747/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 93/25/EØF af 1. juni 1993 om statistiske undersøgelser af fåre- og gedeproduktionen (1), særlig artikel 2, stk. 2, artikel 3, stk. 2 og 3, artikel 7 og artikel 13, stk. 3, og
ud fra følgende betragtninger:
(1)
Af hensyn til gennemførelsen af de statistiske undersøgelser i henhold til direktiv 93/25/EØF er der behov for præcise definitioner. Der er således behov for at fastlægge, hvilke landbrugsbedrifter der indgår i undersøgelserne. Der er desuden behov for en præcis definition af de forskellige kategorier til opdeling af undersøgelsesresultaterne og af bestandsstørrelsesklasserne og de underinddelinger efter områder, som skal udgøre grundlaget for medlemsstaternes udarbejdelse af resultaterne af de statistiske undersøgelser, som de gennemfører regelmæssigt. Med henblik på udarbejdelse af slagtningsstatistikker er der behov for en fælles definition af slagtevægt.
(2)
Som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse er det nødvendigt at foretage en række tekniske tilpasninger.
(3)
Europa-Parlamentets og Rådets forordning (EF) nr. 1059/2003 (2) indfører en fælles nomenklatur for regionale enheder (NUTS) for medlemsstaterne; det er derfor nødvendigt at udskifte de regionale niveauer som hidtil defineret med den nye nomenklatur (NUTS).
(4)
Kommissionens beslutning 2003/597/EF af 4. august 2003 om gennemførelsesbestemmelser til Rådets direktiv 93/25/EØF for så vidt angår de statistiske undersøgelser af fåre- og gedebestanden og fåre- og gedeproduktionen bør ophæves (3).
(5)
Denne beslutning er i overensstemmelse med udtalelse fra Den Stående Landbrugsstatistiske Komité -
VEDTAGET FØLGENDE BESLUTNING:
Artikel 1
1. En landbrugsbedrift som omhandlet i artikel 2, stk. 2, i direktiv 93/25/EØF skal forstås som en teknisk-økonomisk enhed, der administreres som en enhed og producerer landbrugsprodukter.
2. De i artikel 1, stk. 1, i direktiv 93/25/EØF nævnte undersøgelser vedrører:
a)
landbrugsbedrifter, hvis udnyttede landbrugsareal er lig med eller over en hektar
b)
landbrugsbedrifter, hvis udnyttede landbrugsareal er mindre end en hektar, hvis de i et vist omfang producerer med henblik på salg, eller hvis deres produktionsenhed overstiger bestemte fysiske tærskler.
3. Medlemsstater, der i forbindelse med gennemførelsen af undersøgelsen ønsker at anvende en anden tærskel, har pligt til at fastsætte denne tærskel på en sådan måde, at kun de allermindste bedrifter holdes udenfor, dvs. bedrifter, hvis samlede bidrag til den pågældende medlemsstats standarddækningsbidrag - som defineret i Kommissionens beslutning 85/377/EØF (4) - højst udgør 1 %.
Artikel 2
Definitionerne af de fåre- og gedekategorier, der er nævnt i artikel 3, stk. 1, og artikel 13, stk. 2, i direktiv 93/25/EØF, findes i bilag I til denne beslutning.
Artikel 3
For så vidt angår de underopdelinger efter områder, der er nævnt i artikel 7, stk. 1, i direktiv 93/25/EØF, anvender medlemsstaterne det niveau i den fælles nomenklatur for regionale enheder (NUTS), der er angivet i bilag II til denne beslutning.
De er dog ikke forpligtet til at foretage opgørelsen af resultater for regioner, hvor fåre- og gedebestanden udgør mindre end 1 % af den nationale bestand.
Artikel 4
De bestandsstørrelsesklasser, der er nævnt i artikel 10, stk. 1, i direktiv 93/25/EØF, fremgår af bilag III til denne beslutning.
Artikel 5
Slagtevægten i henhold til artikel 13, stk. 1, i direktiv 93/25/EØF er vægten af et slagtet dyrs krop i kold tilstand, efter flåning, afblødning, udtagning af indvolde og efter afskæring af hoved (afskåret fra kroppen i nakkeleddet), ben (afskåret mellem carpus og metacarpus eller mellem tarsus og metatarsus), hale (afskåret mellem halens sjette og syvende ryghvirvel), yver og kønsorganer.
Nyrer og nyrefedt forstås som en del af kroppen.
Artikel 6
Beslutning 2003/597/EF ophæves.
Henvisninger til den ophævede beslutning betragtes som henvisninger til nærværende beslutning.
Artikel 7
Denne beslutning er rettet til medlemsstaterne.
Udfærdiget i Bruxelles, den 26. oktober 2004.

Labels: 17
19
10
6
15